РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/137-19

31. мај 2019. године

Б е о г р а д

ЗАПИСНИК

76. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 30. И 31. МАЈА 2019. ГОДИНЕ У КРУШЕВЦУ

Првог дана, 30. маја, седница је почела у 15,30 часова.

Седници је председавала др Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Србислав Филиповић, Момо Чолаковић и Милан Лапчевић.

Седници су присуствовали заменици чланова Одбора: Тања Дамњановић Томашевић (заменик Верољуба Арсића), Душко Тарбук (заменик Оливере Пешић) и Зоран Деспотовић (заменик Миљана Дамјановића).

Седници нису присуствовали чланови Одбора: Душан Бајатовић, Милорад Мирчић, Саша Радуловић, Горан Ћирић, Милорад Мијатовић, Војислав Вујић, Золтан Пек, нити њихови заменици.

Седници је присуствовала и народни посланик Драгана Баришић.

На позив председника Одбора, седници су присуствовали и: г-ђа Јасмина Палуровић, градоначелник Града Крушевца, са својим сарадницима, начелник Градске управе и чланови Савета за буџет и финансије Скупштине града Крушевца, представници Државне ревизорске институције др Душко Пејовић, председник, др Бојана Митровић, потпредседник, Невенка Бојанић, Љиљана Димитријевић и Маријана Симовић, чланови Савета, Милена Милинковић, секретар Институције, Данимир Вулиновић, врховни државни ревизор, Стојанка Миловановић, врховни државни ревизор, Снежана Трњаковић, врховни држани ревизор, Слободан Мијаиловић, врховни државни ревизор по овлашћењу, Ивица Гавриловић, овлашћени државни ревизор, Мирјана Гачевић, овлашћени државни ревизор, Жарко Ризнић, овлашћени државни ревизор, Ива Василић, начелник Службе за међународну сарадњу и односе са јавношћу, и Весна Павловић, сарадник за односе са јавношћу.

Пре него што се прешло на утврђивање дневног реда, председник Одбора је подсетила чланове и заменике чланова да се одржавањем ове седнице ван седишта, у Крушевцу, испуњава и обавеза Одбора која произилази из Акционог плана за спровођење Програма реформе управљања јавним финансијама од 2016 – 2020.године**,** који је усвојила Влада. Одбор за финансије, републички буџет и контролу трошења јавних средстава Народне скупштине има обавезу да, у складу са Смерницама које су усвојене на седници у Новом Саду, размотри Извештај о спроведеној ревизији Града Крушевца и ефеката спроведених препорука ДРИ.

На предлог председника, Одбор је једногласно (девет гласова „за“) утврдио следећи

Д н е в н и р е д

1. Представљање извештаја о ревизији финансијских извештаја и правилности пословања Града Крушевца и ефеката спроведених препорука ДРИ;
2. Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја Државне ревизорске институције, са предлогом закључака;
3. Усвајање закључака поводом разматрања секторских извештаја Државне ревизорске институције;
4. Разматрање Извештаја о раду Државне ревизорске институције за 2018. годину.

Након што је утврђен дневни ред, председник Одбора је дала реч госпођи Јасмини Палуровић, градоначелнику Града Крушевца.

Градоначелник је поздравила све присутне учеснике седнице и изразила задовољство што се 76. седница Одбора за финансије, републички буџет и контролу трошења јавних средстава одржава у Крушевцу. Указала је на то да је од 2015. године Град Крушевац увео програмско буџетирање, као и да је припрема буџета за 2018. годину, уз консултовање са грађанима месних заједница, укључила и исказивање родних индикатора и циљева и израду родне анализе у оквиру појединих програма, што је у складу са поступним увођењем родно одговорног буџетирања.

 Госпођа Палуровић је навела да је, што се тиче транспарентности израде Нацрта одлуке о буџету за 2019. годину, спроведена јавна расправа, а да од 2018. године градски одборници могу да прате процес припреме и извршења локалног буџета преко јавног буџетског портала, као и да је план да портал буде доступан свим грађанима.

**Прва тачка дневног реда: Представљање извештаја о ревизији финансијских извештаја и правилности пословања Града Крушевца и ефеката спроведених препорука ДРИ**

 Председник Државне ревизорске институције др Душко Пејовић је, представљајући извештаје о ревизији финансијских извештаја и правилности пословања Града Крушевца, нагласио да је Крушевац пример напретка у раду након сарадње са ДРИ. Истакао је да су врло близу да финансијски извештаји буду позитивно оцењени, што очекује у овогодишњој ревизији.

 У дискусији су учествовали народни посланици Зоран Деспотовић, Горан Ковачевић и Душко Тарбук. Током дискусије чланови Одбора су разменили мишљење са председником ДРИ Душком Пејовићем, као и са градоначелником Града Крушевца госпођом Јасмином Палуровић.

**Друга тачка дневног реда: Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја Државне ревизорске институције, са предлогом закључака**

У оквиру друге тачке дневног реда Пододбор за разматрање извештаја о обављеним ревизијама Државне ревизорске институције одржао је седницу. Седници Пододбора је председавао Милан Лапчевић, члан Пододбора.

На седници Пододбора размотрено је шест секторских извештаја ДРИ. Секторске извештаје Државне ревизорске институције су представили врховни и овлашћени државни ревизори.

 Извештај о раду Сектора за ревизију буџета и буџетских фондова Републике Србије образложио је Данимир Вулиновић, врховни државни ревизор, наводећи да је у 2018. години Сектор вршио ревизију финансијских извештаја и правилности пословања, ревизију правилности пословања и ревизију послеревизионих извештаја, као и да је урађено укупно 53 ревизорска производа, од чега 19 извештаја о ревизији финансијских извештаја и правилности пословања, девет извештаја о ревизији правилности пословања, један Извештај о ревизији одазивних извештаја и 24 послеревизионих извештаја код укупно 28 субјекта ревизије.

 Извештај о раду Сектора за ревизију буџета локалних власти представила је Стојанка Миловановић, врховни државни ревизор. Навела је да је Сектор у 2018. години спроводио комбиноване ревизије финансијских извештаја и ревизије правилности пословања, с тим да је Институција давала мишљење посебно за сваку ревизију, као и да је први пут посебно спроведена ревизија правилности пословања на бази ризика у три области: исплата запосленима, преузимање обавеза изнад одобрене апропријације и неправилности у области јавних набавки. Такође је навела да је Сектор је спроводио и ревизију одазивних извештаја и сачињавао је послеревизиони извештај. Изнела је да је укупан број у 2018. години 228 ревизорских производа, од чега је 68 извештаја о ревизији финансијских извештаја и правилности пословања, 27 извештаја о ревизији правилности пословања, 14 извештаја о ревизији одазивних извештаја и 114 послеревизионих извештаја.

 Снежана Трњаковић, врховни државни ревизор, је представила Извештај о раду Сектора за ревизију организације обавезног социјалног осигурања, износећи да је било 49 ревизорских производа од чега 18 извештаја о ревизији финансијских извештаја и правилности пословања, девет извештаја о ревизији правилности пословања, четири извештаја о ревизији одазивних извештаја и 18 послеревизионих извештаја.

 Слободан Мијаиловић, врховни државни ревизор, образложио је извештај Сектора за ревизију јавних предузећа, привредних друштава и других правних лица. Навео је да је Сектор у 2018. години издао 79 ревизорских производа од којих је 27 извештаја о ревизији финансијских извештаја и правилности пословања, 13 извештаја о ревизији правилности пословања, један Извештаја о ревизији одазивних извештаја и 38 послеревизионих извештаја код укупно 40 субјеката ревизије, и то 28 јавно комуналних предузећа, седам друштава капитала, четири јавна предузећа и један установа.

 Извештај Сектора за ревизију Народне банке Србије, јавних агенција и других корисника јавних средстава представио је Жарко Ризнић, врховни државни ревизор, наводећи да је Сектор у 2018. години спровео све планиране ревизије, односно обухваћени су финансијски извештаји и правилност пословања девет субјеката резије, односно да је спроведено девет извештаја о ревизији финансијских извештаја, девет извештаја о ревизији правилности пословања, сачињено је 12 послеревизионих извештаја по одазивним извештајима који су примљени у 2018. години.

 Извештај Сектора за ревизију сврсисходности пословања представио је Душко Пејовић, председник ДРИ и образложио да се у оквиру тог сектора налазе два извештаја, као и да се за ову годину планира таквих дванаест извештаја. Навео је да је први субвенције које су локалне самоуправе дале својим јавним предузећима, а ревизија је имала за циљ да утврди да ли локалне самоуправе правилно и потпуно планирају та средства, прате реализацију и контролишу. Такође је образложио други извештај ревизије који се тиче противградне заштите у Републици Србији, која је имала за циљ да се испита да ли се ефикаснијим спровођењем мера противградне заштите и комбиновањем активне и пасивне заштите може смањити штета од града и постићи боља заштита пољопривредног производа и произвођача.

У дискусији су учествовали народни посланици Горан Ковачевић и Зоран Бојанић. Током дискусије чланови Одбора и Душко Пејовић, председник ДРИ, разменили су мишљење и ставове о представљеним секторским извештајима.

 Председавајући Пододбора Милан Лапчевић предложио је Одбору дa усвоји секторске извештаје, након чега је закључио седницу Пододбора.

**Трећа тачка дневног реда:** **Усвајање закључака поводом разматрања секторских извештаја Државне ревизорске институције**

На предлог Пододбора за разматрање извештаја о обављеним ревизијама Државне ревизорске институције, Одбор је једногласно (10 гласова за) усвојио следеће секторске извештаје ДРИ:

1. Извештај о раду Сектора за ревизију буџета и буџетских фондова Републике Србије за 2018. годину;
2. Извештај о раду Сектора за ревизију буџета локалних власти за 2018. годину;
3. Извештај о раду Сектора за ревизију организација обавезног социјалног осигурања за 2018. годину;
4. Извештај о раду Извештај о раду Сектора за ревизију јавних предузећа, привредних друштава и других правних лица, које је основала или има учешће у капиталу других правних лица Република Србија за 2018. годину;
5. Извештај о раду Сектора за ревизију Народне банке Србије и јавних агенција и других корисника јавних средстава за 2018. годину;
6. Извештај о раду Сектора за ревизију сврсисходности пословања за 2018. годину.

Александра Томић, председник Одбора, је констатовала да ће 76. седница, одржана 30. маја, бити прекинута и да се наставља 31. маја, са почетком у 10,00 часова, након чега ће Извештај са предлогом закључка Одбор упутити Нaродној скупштини, у складу са одредбом члана 238. Пословника Народне скупштине.

Седница је прекинута у 18,30 часова.

 Другог дана, 31. маја, седница је настављена у 10,00 часова.

Седници је председавала др Александра Томић, председник Одбора.

**Четврта тачка дневног реда: Разматрање Извештаја о раду Државне ревизорске институције за 2018. годину**

Председник Одбора Александра Томић подсетила је да је чл. 43. и 45. Закона о ДРИ предвиђено да ДРИ подноси годишњи Извештај о раду Народној скупштини.

Рад Државне ревизорске институције у 2018. години представио је Душко Пејовић, председник Институције. Он је члановима Одбора детаљно представио спроведене ревизије, којих је било укупно 209, изражена мишљења и дате закључке о тим ревизијама, посебно се осврнувши на изражена негативна мишљења. Такође је указао на укупно утврђене грешке и неправилности у поступцима ревизије и представио је предузете мере субјеката ревизије у 2018. години, на основу препорука које је ДРИ дала у 2017. години.

У дискусији су учествовали народни посланици Зоран Деспотовић, Горан Ковачевић, Душко Тарбук и Момо Чолаковић. Током дискусије чланови Одбора су разменили мишљење са председником ДРИ Душком Пејовићем.

Одбор за финансије, републички буџет и контролу трошења јавних средстава, на 76. седници одржаној 31. маја 2019. године, размотрио је ИЗВЕШТАЈ О РАДУ ДРЖАВНЕ РЕВИЗОРСКЕ ИНСТИТУЦИЈЕ ЗА 2018. ГОДИНУ (број 02-1398/19 од 29. марта 2019. године).

Седници је присуствовао др Душко Пејовић, председник Савета Државне ревизорске институције, Бојана Митровић, потпредседник Савета, Невенка Бојанић, Љиљана Димитријевић и Маријана Симовић, чланови Савета Државне ревизорске институције.

На основу члана 238. став 2. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор за финансије, републички буџет и контролу трошења јавних средстава размотрио је, у складу са чланом 238. Пословника Народне скупштине, Извештај о раду Државне ревизорске институције за 2018. годину, који је поднет Народној скупштини на основу члана 43. став 1. тачка 1) и члана 45. Закона о државној ревизорској институцији.

Одбор је, поводом разматрања Извештаја о раду Државне ревизорске институције за 2018. годину, утврдио Предлог закључка који доставља Народној скупштини на разматрање и усвајање.

За известиоца Одбора и представника предлагача на седници Народне скупштине одређена је др Александра Томић, председник Одбора.

 П Р Е Д Л О Г

 На основу члана 8. став 1. Закона о Народној скупштини („Службени гласник РС“, број 9/10 и 108/13-др. закон) и члана 238. став 5. Пословника Народне скупштине („Службени гласник РС“, број 20/12 - Пречишћени текст),

 Народна скупштина Републике Србије, на \_\_\_\_ седници \_\_\_\_\_\_\_\_\_\_\_\_ заседања, одржаној \_\_\_\_\_\_\_\_. године, донела је

ЗАКЉУЧАК

поводом разматрања Извештаја о раду

Државне ревизорске институције за 2018. годину

1. Народна скупштина оцењује да је Државна ревизорска институција у свом Извештају о раду за 2018. годину целовито представила активности Државне ревизорске институције у извршавању уставних и законских надлежности које има у ревизији јавних средстава у Републици Србији.

2. Полазећи од препорука Државне ревизорске институције садржаних у Извештају о раду Државне ревизорске институцје за 2018. годину, Народна скупштина препоручује Влади да предузме мере из своје надлежности којима ће се обезбедити спровођење препорука Државне ревизорске институције, пре свега тако што ће предложити Народној скупштини доношење одговарајућих закона, као и изменом и допуном подзаконских прописа које доноси Влада и прописа из надлежности министарстава на које је у Извештају посебно указано.

 3. Полазећи од налаза Државне ревизорске институције да код већине ревидираних корисника јавних средстава није успостављен систем интерне контроле на начин да својим функционисањем обезбеђује пословање у складу са прописима, интерним актима и уговорима, као и постизање других циљева у складу са прописима, Одбор констатује да је неопходно да Влада, у складу са одговорношћу за извршавање закона, обезбеди доследно спровођење Закона о буџетском систему, у делу који се односи на обавезу успостављања адекватног система финансијског управљања и контроле и увођења интерне ревизије код корисника јавних средстава.

4. Овај закључак објавити у „Службеном гласнику Републике Србије“.

РС Број

У Београду, \_\_\_\_\_\_ године

НАРОДНА СКУПШТИНА

 ПРЕДСЕДНИК

 Маја Гојковић

О б р а з л о ж е њ е

 Правни основ за доношење закључка садржан је у члану 8. Закона о Народној скупштини („Службени гласник РС“, број 9/10) и члану 238. став 5. Пословника Народне скупштине („Службени гласник РС“, број 20/12 - Пречишћени текст).

Чланом 43. став 1. тачка 1) и чланом 45. Закона о државној ревизорској институцији („Службени гласник РС“, бр. 105/05, 54/07 и 36/10) предвиђено је да Државна ревизорска институција подноси Народној скупштини годишњи извештај о свом раду, најкасније до 31. марта текуће године.

Чланом 238. став 4. Пословника Народне скупштине предвиђено је да Народна скупштина разматра извештај независног државног органа и извештај надлежног одбора, с предлогом закључка, односно препоруке.

Поступајући у складу са напред наведеним одредбама, Државна ревизорска институција је дана 29. марта 2019. године поднела Народној скупштини Извештај о раду за 2018. годину, под бројем 02-1024/2019-02( примљено у Народној скупштини под бројем 02-1398/19 од 29. марта 2019. године).

Одбор за финансије, републички буџет и контролу трошења јавних средстава је, на 76. седници одржаној 31. маја 2019. године, размотрио Извештај о раду Државне ревизорске институције за 2018. годину.

Одбор за финансије, републички буџет и контролу трошења јавних средстава, у складу са чланом 238. став 2. Пословника Народне скупштине, поднео је Народној скупштини извештај са предлогом закључка који је утврдио на седници Одбора.

 На основу члана 8. став 3. Закона о Народној скупштини, закључци Народне скупштине објављују се у ''Службеном гласнику Републике Србије''.

 Седница је завршена у 11,45 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић